El Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, en resposta a la declaració de pandèmia internacional de l'OMS, estableix entre altres mesures la limitació de la llibertat de circulació de persones, i mesures de contenció en l'àmbit de l'activitat comercial interior i exterior, activitat turística i activitats d'hoteleria i restauració.
Això ha comportat una important davallada en la facturació de molts operadors inscrits als Consells Reguladors que han deixat de vendre els seus productes a través dels canals habituals de comercialització.
Nombrosos cellers, empreses elaboradores i explotacions agràries de productes certificats amb Denominacions d'Origen Protegides (DOP) i Indicacions Geogràfiques Protegides (IGP) han suportat pèrdues de més del 30%, i, per tant, s'ha certificat menys producte amb DOP o IGP.
Això ha comportat una davallada en els ingressos dels Consells Reguladors.
Els Consells Reguladors són corporacions de dret públic a les quals s'atribueix la gestió de les denominacions d'origen protegides (DOP) i les indicacions geogràfiques protegides (IGP) amb les funcions que determinen la Llei 14/2003, de 13 de juny, de qualitat agroalimentària, el Decret 285/2006, que la desenvolupa, i la Llei 2/2020, de 5 de març, de la vitivinicultura.
Les seves fonts de finançament es basen en les aportacions econòmiques que reben de les persones productores i elaboradores inscrites en els seus registres.
Aquestes aportacions econòmiques estan molt relacionades amb la producció i comercialització del producte certificat per la DOP o IGP corresponent.
Les seves funcions principals són fomentar les DOP i les IGP, gestionar els registres de productors, elaboradors i comercialitzadors, proposar modificacions del reglament de les DOP i IGP, expedir els certificats d'origen, els precintes de garantia i el control de lots, amb inclusió de l'autorització de les etiquetes i les contra-etiquetes, confeccionar les estadístiques de producció, elaboració i comercialització, autoritzar i controlar l'ús de les etiquetes utilitzables en els productes protegits exclusivament en els aspectes que afectin la DOP o IGP, establir i gestionar les quotes obligatòries per al finançament del consell regulador, adoptar els mecanismes necessaris per garantir l'origen dels productes i llurs processos de producció, elaboració i comercialització, encarregar la certificació i establir els requisits mínims de control a què han d'ésser sotmesos els operadors inscrits en totes i cada una de les fases de producció, elaboració i comercialització, vetllar pel prestigi de les DOP i IGP, promoure les característiques específiques dels productes i informar-ne als consumidors.
Totes aquestes funcions són primordials per donar servei als operadors inscrits i en aquests moments de crisi encara són més necessàries.
Els Consells Reguladors no poden deixar de fer les tasques assignades, ja que, contràriament, no podria sortir producte certificat com a DOP o IGP al mercat.
Fins i tot en aquest context econòmic negatiu, haurien de potenciar moltes de les seves actuacions per promoure els seus productes.
Tanmateix, els Consells Reguladors tenen unes despeses de funcionament fixes i unes despeses variables segons els seus acords anuals.
La baixada dels ingressos durant el període comprès entre el març i l'agost de 2020 per la situació de pandèmia dificulta el compliment de les tasques encomanades als Consells Reguladors.
Cal garantir que els Consells Reguladors de DOP i IGP disposin de prou liquiditat per complir les seves funcions i garantir el bon funcionament i manteniment d'una part molt important del sector agroalimentari català que conforma un dels eixos principals de la política de qualitat catalana.
Per tant, són essencials per preservar la continuïtat de l'activitat econòmica durant i després de l'estat d'alarma declarat arran de la crisi sanitària de la COVID-19.
Aquests ajuts s'estableixen d'acord amb la Comunicació de la Comissió Europea – Marc temporal relatiu a les mesures d'ajut estatal destinades a donar suport a l'economia en el context de l'actual brot de COVID-19, adoptada el 19 de març de 2020 i modificada el 3 d'abril de 2020, i d'acord amb la Decisió de la Comissió Europea SA.56851 (2020/N), de 2 d'abril, ampliada per la Decisió SA.57019 (2020/N), de 24 d'abril, que aproven el Marc temporal nacional I i II, relatiu a les mesures d'ajut a empreses i autònoms consistents en subvencions directes, bestretes reemborsables, avantatges fiscals, garanties de préstecs i bonificacions de tipus d'interès en préstecs destinats a donar suport a l'economia en el context de l'actual brot de COVID-19, concretament a l'establert en la secció 2.7.1 del Marc temporal nacional que permet donar ajuts en forma de subvenció, bestreta reemborsable, avantatge fiscal, garanties, préstecs i participacions de capital, sempre que el valor nominal de totes les mesures, sumades, no excedeixi la quantitat de 800.000 euros per persona beneficiària.
Aquests ajuts s'han d'interpretar d'acord amb la secció 3.1 de la Comunicació de la Comissió Europea de 3 d'abril de 2020, de modificació del Marc temporal relatiu a les mesures d'ajut estatal destinades a donar suport a l'economia en el context de l'actual brot de COVID-19 i les seves modificacions posteriors.
Conseqüentment, valorada la conveniència de donar suport al sector de la producció agrària mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya, a proposta de la Direcció General d'Indústries i Qualitat Agroalimentària del Departament d'Agricultura, Ramaderia, Pesca i Alimentació i en ús de les atribucions que m'han estat conferides,
Aprovar les bases reguladores dels ajuts als Consells Reguladors de Denominacions d'Origen Protegides (DOP) i Indicacions Geogràfiques Protegides (IGP) per compensar la pèrdua d'ingressos a causa de la davallada de vendes en el mercat interior i exterior dels seus operadors inscrits com a conseqüència de la crisi sanitària de la COVID-19, d'acord amb la Comunicació de la Comissió Europea – Marc temporal relatiu a les mesures d'ajut estatal destinades a donar suport a l'economia en el context de l'actual brot de COVID-19, adoptada el 19 de març de 2020 i modificada el 3 d'abril de 2020, i d'acord amb la Decisió de la Comissió Europea SA.56851 (2020/N), de 2 de abril, ampliada per la Decisió SA.
57019 (2020/N), de 24 d'abril, que aproven el Marc temporal nacional I i II.
Concretament, la secció 2.7.1 del Marc temporal nacional permet atorgar ajuts en forma de subvencions, bestretes reemborsables, garanties, préstecs i aportacions de capital fins a una quantitat acumulada de 800.000 euros per cada persona beneficiària, les quals es publiquen a l'annex 1 d'aquesta Ordre.
Aprovar el procediment de participació per mitjans telemàtics en la convocatòria pública per a la concessió dels ajuts objecte d'aquesta convocatòria, el qual consta a l'annex 2 d'aquesta Ordre.
Aquests ajuts tenen naturalesa d'ajuts d'Estat, per la qual cosa la Comissió Europea pot emetre una decisió per la qual tant les bases reguladores i la convocatòria com les resolucions de concessió es poden veure modificades, si escau, per adaptar-se als termes del pronunciament esmentat.
Aquesta Ordre entrarà en vigor l'endemà de la seva publicació en el DOGC.
L'objecte dels ajuts que estableix aquesta Ordre és compensar els Consells Reguladors de DOP i IGP per la pèrdua d'ingressos a causa de la davallada de vendes en el mercat interior i exterior dels seus operadors inscrits com a conseqüència de la crisi sanitària de la COVID-19 d'acord amb la Comunicació de la Comissió Europea – Marc temporal relatiu a les mesures d'ajut estatal destinades a donar suport a l'economia en el context de l'actual brot de COVID-19, adoptada el 19.3.2020 i modificada el 3.4.2020, i d'acord amb la Decisió de la Comissió Europea SA.56851 (2020/N), de 2.4.2020, ampliada per la Decisió SA.57019 (2020/N), de 24.4.2020, que aproven el Marc temporal nacional I i II.
Concretament, la secció 2.7.1 del Marc temporal nacional permet atorgar ajuts en forma de subvencions, bestretes reemborsables, garanties, préstecs i aportacions de capital fins a una quantitat acumulada de 800.000 euros per cada persona beneficiària.
Poden ser beneficiaris i sol·licitants d'aquests ajuts els consells reguladors de les denominacions d'origen i les indicacions geogràfiques protegides víniques, de productes agroalimentaris i de begudes espirituoses en l'àmbit de Catalunya que hagin tingut un decrement d'ingressos en concepte d'aportacions econòmiques dels inscrits en els registres del Consell Regulador de com a mínim el 20% durant el període comprès entre els mesos de març i setembre de 2020, ambdós inclosos, en relació amb els ingressos per aquest concepte del mateix període de l'any anterior.
En el cas de les DOP i IGP no víniques, es podrà calcular la pèrdua d'ingressos en relació amb la mitjana del mateix període de fins als 3 anys anteriors (2017, 2018 i 2019).
3.1 Per obtenir la condició de beneficiàries de les subvencions, les persones sol·licitants que reuneixin els requisits de l'apartat 2 han de complir des del moment de presentar la sol·licitud els requisits i les condicions generals establerts a l'article 13 de la Llei 38/2003, de 17 de novembre, general de subvencions, i els següents:
a) El compte on s'ha d'ingressar l'import de l'ajut inclòs en l'imprès de sol·licitud ha de pertànyer a la persona beneficiària de l'ajut.
b) Presentar declaració sobre si s'han demanat i/o s'han obtingut altres ajuts públics o privats per a la mateixa finalitat (fer front a la reducció d'ingressos arran de la COVID-19), fent constar la relació detallada amb l'entitat concedent i la quantitat sol·licitada i/o obtinguda.
c) En cas d'empreses amb 50 o més treballadors, complir la quota legal de reserva de llocs de treball en la plantilla de l'empresa prevista a l'article 42.1 del text refós de la Llei general de les persones amb discapacitat i la seva inclusió social, aprovat pel Reial decret legislatiu 1/2013, de 29 de novembre, o les mesures alternatives de caràcter excepcional previstes pel Reial decret 364/2005, de 8 d'abril, i el Decret 86/2015, de 2 de juny.
d) En cas d'empreses de plantilla igual o superior a 25 persones, disposar de mitjans per prevenir i detectar casos d'assetjament sexual i d'assetjament per raó de sexe i intervenir-hi als seus centres de treball d'acord amb els agents socials, de conformitat amb la Llei 5/2008, de 24 d'abril, del dret de les dones a erradicar la violència masclista.
e) No tenir la consideració d'empresa en situació de crisi, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.7.2014) a 31 de desembre de 2019; podran tenir la consideració d'empresa en situació de crisi posteriorment com a conseqüència de la COVID-19.
Com a excepció a aquest punt, es podran concedir ajuts a microempreses o petites empreses que ja estiguessin en crisi a 31 de desembre de 2019, sempre que no es trobin immerses en un procediment concursal i no hagin rebut un ajut públic de salvament o reestructuració.
La definició de microempreses i petites empreses és a l'annex I del Reglament (UE) 702/2014.
Les microempreses o petites empreses són aquelles que, considerant les empreses associades o que hi estan vinculades, ocupen menys de 50 treballadors i tenen un volum de negocis anual o un balanç general anual inferior a 10 milions d'euros, d'acord amb l'annex 1 del Reglament (UE) 702/2014.
f) En cas de persones físiques empresàries, estar donada d'alta en el cens de l'Impost sobre Activitats Econòmiques en aquells supòsits en què sigui obligatori.
g) Quan es tracti d'entitats sense ànim de lucre: estar inscrites en el registre corresponent.
h) En cas de comptar amb centres laborals, complir la normativa de política lingüística fent constar, com a mínim en català, els rètols i les informacions de caràcter fix que continguin text que han de figurar a l'interior dels centres laborals adreçats a les persones que hi treballen.
i) En cas de comptar amb centres i establiments oberts al públic, complir la normativa de política lingüística atenent els consumidors en qualsevol de les llengües oficials de Catalunya i redactant, com a mínim en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic.
j) En el cas de línies d'ajuts en què la persona beneficiària pugui ser una associació o una fundació: tenir els estatuts adaptats a la Llei 5/2011, de 19 de juliol, de modificació de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, abans del 31 de desembre de 2012.
En el cas de fundacions, a més, haver complert el deure de presentar els comptes anuals davant el protectorat, d'acord amb l'article 336.3 del llibre tercer del Codi civil de Catalunya, aprovat per la Llei 4/2008, de 24 d'abril.
k) En el cas d'agrupació de persones físiques o jurídiques, no es podrà dissoldre fins que no hagin transcorregut els terminis de prescripció que preveuen l'article 100.4 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
l) No estar subjectes a una ordre de recuperació pendent després d'una decisió prèvia de la Comissió que hagi declarat l'ajut il·legal i incompatible amb el mercat interior.
m) En el cas d'empreses i entitats, no haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
n) Les persones sol·licitants d'aquests ajuts s'han d'adherir al codi ètic que figura com a annex 3.
3.2 El règim específic d'acumulació dels ajuts subjectes al Marc temporal relatiu a les mesures d'ajut destinades a donar suport a l'economia en el context de l'actual brot de COVID-19 és el següent:
i) Acumulació amb altres ajuts ( minimis, exempts o notificats)
Els ajuts regulats en aquestes bases es poden acumular amb ajuts que entrin en l'àmbit d'aplicació dels reglaments de minimis (com, per exemple, el Reglament (UE) 1407/2013 de la Comissió) o dels Reglaments d'Exempció per Categories (com, per exemple, el Reglament 702/2014), sempre que es refereixin a costos subvencionables diferents.
Quan la persona sol·licitant de l'ajut hagi ja rebut (o li hagi estat concedit) un altre ajut de minimis per finançar les mateixes despeses subvencionables, tots aquests ajuts hauran de respectar, de manera acumulada, el límit màxim fixat al Marc temporal (800.000 euros per persona beneficiària).
Quan l'ajut concedit d'acord amb aquest règim s'acumuli, per als mateixos costos subvencionables, amb un altre ajut exempt en virtut d'un Reglament d'Exempció per Categories o un ajut aprovat per una Decisió de la Comissió, els ajuts es podran acumular entre si sempre que es respectin les intensitats i els imports màxims d'ajut establerts als Reglaments d'Exempció o les Decisions.
Per aquesta raó, la persona beneficiària haurà de presentar una declaració responsable on faci constar altres ajuts que li hagin estat concedits (per la mateixa o una altra autoritat competent) per finançar les mateixes despeses.
ii) Acumulació amb altres ajuts del Marc temporal
El Marc temporal relatiu a les mesures d'ajut per donar suport a l'economia en el context de l'actual brot de COVID-19 permet que una empresa pugui rebre un o diversos ajuts en forma de de subvenció, bestreta reemborsable, avantatge fiscal, garantia, préstec i/o aportació de capital, d'acord amb la secció 2.7.1 del Marc temporal nacional (secció 3.1 del Marc temporal europeu) sempre que, acumulats, no superin l'import màxim de 800.000 euros per consell regulador.
En aquest llindar, s'hauran de tenir en compte tots els ajuts d'aquesta secció que li hagin estat concedits a la persona sol·licitant per qualsevol Administració pública estatal, autonòmica o local (o altres ens competents) d'acord amb les decisions de la Comissió Europea SA.56851 i SA.57019 (2020/N) relatives al Marc temporal nacional I i II, i qualsevol Decisió posterior que les modifiqui o ampliï.
A fi de comprovar que es respecta aquest llindar, la persona sol·licitant haurà de presentar una declaració responsable d'altres ajuts que li hagin estat atorgats a l'empara de les decisions de la Comissió Europea SA.56851 i SA.57019 (2020/N) sobre el Marc temporal nacional I i II, relatiu a les mesures d'ajut per donar suport a l'economia en el context de l'actual brot de COVID-19; en concret, cal declarar aquells ajuts en forma de subvenció, bestreta reemborsable, avantatge fiscal, garantia, préstec i/o aportació de capital subjectes a la secció 2.7.1 del Marc temporal nacional (secció 3.1 del Marc temporal europeu).
4.1 L'ajut té caràcter de subvenció per compensar la pèrdua d'ingressos a causa de la davallada de vendes en el mercat interior i exterior dels operadors inscrits al Consell Regulador com a conseqüència de la crisi sanitària de la COVID-19 durant els mesos de març a setembre de 2020.
4.2 El valor de la pèrdua d'ingressos d'aportacions econòmiques (quotes, taxes, etc.) realitzades pels operadors inscrits als registres del Consell Regulador durant el període de comprès entre els mesos de març i setembre de 2020 (ambdós inclosos) es calcularà en base a:
a) en el cas de les DOP víniques, l'import per aquest concepte del mateix període de l'any 2019, o
b) en el cas dels altres sectors agroalimentaris, es podrà utilitzar com a base la mitjana dels ingressos per aquest concepte de fins als 3 anys anteriors (2017, 2018 i 2019).
4.3 El càlcul de les pèrdues es realitzarà segons les dades recollides en el Llibre d'ingressos o Compte de pèrdues i guanys del Consell Regulador (o altre document acreditatiu equivalent en dret) del període comprès entre els mesos de març i setembre, ambdós inclosos, dels anys 2017, 2018, 2019 i 2020 que escaiguin d'acord amb el punt 4.2.
4.4 L'ajut consisteix en un màxim del 85% de l'import del decrement dels ingressos establert en el punt 4.2 més l'import del cost dels serveis d'un auditor de comptes que certifiqui el percentatge i l'import del decrement en els ingressos pel concepte descrit en els punts 4.2 i 4.3.
L'import màxim a subvencionar pel concepte de despesa d'informe d'auditor és de 1.000 € (+ IVA).
L'import màxim de l'ajut és de 150.000 € per persona beneficiària, sense perjudici dels límits quantitatius del règim d'acumulació de l'apartat 3.2.
4.5 La quantia màxima destinada a aquests ajuts i l'aplicació pressupostària a la qual s'ha d'imputar és la que determina la resolució de convocatòria.
4.6 La determinació de la quantia dels ajuts es realitzarà segons el nombre de sol·licituds i la disponibilitat pressupostària, i d'acord amb els criteris d'atribució establerts a l'apartat 8 d'aquestes bases reguladores.
En cap cas, l'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat subvencionable ni tampoc les regles d'acumulació descrites en el punt 3.2 d'aquestes bases.
Les sol·licituds per acollir–se a aquests ajuts s'han de presentar per mitjans telemàtics a través de la pàgina web http://seu.gencat.cat, d'acord amb el procediment establert en l'annex 2 i mitjançant els formularis normalitzats establerts pel DARP.
6 Documentació a presentar amb la sol·licitud
6.1 S'ha d'adjuntar a les sol·licituds la documentació que es detalla a continuació.
No obstant això, no cal aportar els documents indicats a continuació en el cas que la persona sol·licitant els hagi presentat anteriorment a qualsevol òrgan de l'Administració, sempre que no hagin transcorregut més de cinc anys des de la presentació i no hagin experimentat cap modificació.
Si l'òrgan instructor, per causes alienes a la seva actuació, no pot aconseguir els documents, ha de requerir a la persona beneficiària que els aporti en el termini de 10 dies hàbils.
a) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, en cas de no haver autoritzat el DARP a obtenir aquesta informació, d'acord amb l'apartat 6.4.
b) Acreditació de la representació per qualsevol mitjà vàlid en el dret que en deixi constància, si escau.
c) Còpia de les escriptures i/o els estatuts registrats de l'entitat sol·licitant, si s'escau.
Si aquesta documentació està disponible al Registre d'Entitats Jurídiques, el Registre de Cooperatives o el Registre de Societats Agràries de Transformació (SAT), es verificarà d'ofici.
d) Certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
e) Informe d'un auditor de comptes, inscrit al Registre Oficial d'Auditors de Comptes, que certifiqui el percentatge i l'import de la disminució dels ingressos de les aportacions econòmiques dels operadors inscrits als registres del Consell Regulador com a conseqüència de la COVID-19, d'acord amb els apartats 4.2 i 4.3 d'aquest annex 1.
e.1) Una memòria explicativa del compliment de la finalitat de l'acció, l'activitat o el projecte subvencionats, amb indicació de les activitats realitzades i dels resultats obtinguts.
e.2) Una memòria econòmica abreujada d'acord amb les bases reguladores que, com a mínim, ha de contenir un estat detallat de les despeses de les activitats subvencionades, degudament agrupades per conceptes i d'acord amb el pressupost acceptat.
L'informe de l'auditor ha d'indicar també les comprovacions realitzades, posant de manifest de manera prou detallada tots aquells fets que puguin suposar un incompliment per part de la persona beneficiària.
En cas que els comptes anuals de la persona beneficiària estiguin auditats, l'auditor ha de ser el mateix que auditi aquests comptes.
f) Llibre d'ingressos o Compte de pèrdues i guanys del Consell Regulador (o altre document acreditatiu equivalent en dret comprovat per l'auditor de comptes) del període comprès entre els mesos de març i setembre, ambdós inclosos, corresponents als anys 2019 i 2020, i als anys 2017 i 2018 quan escaigui.
g) Factura de l'auditor de comptes per l'informe al qual fa referència el punt e) i justificant de pagament.
h) Relació detallada dels altres ingressos o subvencions que hagin finançat la finalitat subvencionada amb indicació de l'import i la seva procedència.
Si els justificants de despesa s'imputen parcialment a altres subvencions, caldrà indicar la quantia exacta o el percentatge imputat a cadascuna, amb identificació dels òrgans concedents.
i) Si escau, carta de pagament de reintegrament en el supòsit de romanents no aplicables i els interessos que se'n derivin.
6.2 La presentació de la sol·licitud de subvenció faculta els òrgans competents del DARP a comprovar d'ofici el compliment dels requisits per accedir als ajuts, d'acord amb la documentació aportada amb la sol·licitud i la informació disponible en les bases de dades i registres.
6.3 L'imprès de sol·licitud inclourà declaracions responsables sobre els aspectes que es detallen a continuació i que la persona sol·licitant ratifica mitjançant la signatura de la sol·licitud:
a) El compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
b) No estar sotmesa a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni l'article 99 del Decret legislatiu 3/2002, pel qual s'aprova el text refós de la Llei de finances públiques de Catalunya.
c) Declaració sobre si s'han demanat i/o s'han obtingut altres ajuts públics o privats pels mateixos costos (pèrdua d'ingressos), fent constar la relació detallada amb l'entitat concedent i la quantitat sol·licitada i/o obtinguda.
També haurà de presentar una declaració responsable sobre altres ajuts subjectes al Marc temporal relatiu a les mesures d'ajuda estatal destinades a donar suport a l'economia en el context de l'actual brot de la COVID-19 que li hagin estat concedits a l'empara de les decisions de la Comissió Europea SA.56851 i SA.57019 (2020/N) Marc temporal nacional I i II.
En concret, caldrà declarar aquells ajuts en forma de subvenció, bestreta reemborsable, avantatge fiscal, garantia, préstec i/o aportació de capital subjectes a la secció 2.7.1 del Marc temporal nacional (secció 3.1 del Marc temporal europeu).
e) En el supòsit que l'empresa tingui una plantilla igual o superior a vint-i-cinc persones, declaració segons la qual l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en els seus centres de treball.
f) No tenir la consideració d'empresa en situació de crisi a 31 de desembre de 2019, d'acord amb la definició continguda en les directrius comunitàries sobre ajuts estatals de salvament i de reestructuració d'empreses en crisi (DOUE 2014/C 249/01, de 31.7.2014).
g) No haver rebut ajuts que hagin estat declarats il·legals o incompatibles per la Comissió Europea, o, si s'escau, si havent rebut aquests ajuts han procedit al seu reemborsament o pagament en un compte bancari bloquejat.
h) Quan es tracti de persones físiques empresàries: estar donada d'alta en el cens de l'Impost sobre Activitats Econòmiques en aquells supòsits en què sigui obligatori.
m) Quan es tracti d'entitats sense ànim de lucre: estar inscrites en el registre corresponent.
i) Als centres laborals, complir la normativa de política lingüística: fer constar, com a mínim en català, els rètols i les informacions de caràcter fix que continguin text que han de figurar a l'interior dels centres laborals adreçats a les persones que hi treballen.
j) Quan es tracti de centres i establiments oberts al públic, complir la normativa de política lingüística: atendre els consumidors en qualsevol de les llengües oficials de Catalunya i redactar, com a mínim en català, la senyalització i els cartells d'informació general de caràcter fix i els documents d'oferta de serveis per a les persones usuàries i consumidores dels establiments oberts al públic.
k) En el cas de les fundacions, haver complert el deure segons la normativa de presentar els comptes anuals davant del protectorat.
l) En el cas d'agrupació de persones físiques o jurídiques, compromís de no dissoldre's fins que no hagin transcorregut els terminis de prescripció que preveuen l'article 100.4 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 65 de la Llei 38/2003, de 17 de novembre, general de subvencions.
m) En el cas d'empreses i entitats, no haver estar sancionada o condemnada perquè ha exercit o tolerat pràctiques laborals considerades discriminatòries per raó de sexe o de gènere, sancionada per resolució administrativa ferma o condemnada per sentència judicial ferma.
En el cas d'empreses de més de 150 treballadors, a més, disposar d'un pla d'igualtat entre dones i homes d'acord amb l'article 36 de la Llei 17/2015, de 21 de juliol.
Aquesta informació es verificarà d'ofici consultant el Registre de Plans d'Igualtat del Departament d'Empresa i Coneixement, i, en el cas que el pla no constés en el Registre esmentat, la persona beneficiària l'haurà d'aportar.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixen sense efecte aquest tràmit, des del moment en què es coneguin i amb l'audiència prèvia a la persona interessada, i, en conseqüència, comporten la inadmisió de la sol·licitud de subvenció, sens perjudici que puguin ser causa de revocació de la subvenció si es coneixen amb posterioritat a la concessió.
6.4 La presentació de la sol·licitud de l'ajut per part de la persona interessada comportarà l'autorització al DARP per obtenir els certificats o les verificacions necessaris per a la tramitació de l'ajut a emetre per altres administracions o entitats públiques.
7 Termini de presentació de sol·licituds
El termini de presentació de sol·licituds és el que indica la convocatòria d'ajuts corresponent.
En el cas que els ajuts sol·licitats superin l'import màxim que estableix la convocatòria, es procedirà al prorrateig tenint en compte els imports dels ajuts.
9.1 El procediment de concessió de la subvenció es realitza d'acord amb el criteri d'atribució establert en l'apartat 8.
9.2 Els actes de tràmit que hagi de notificar l'òrgan instructor o el concedent es notificaran a les persones interessades mitjançant la seva publicació al Tauler electrònic de l'Administració de la Generalitat de Catalunya [URL].
9.3 L'òrgan instructor i l'òrgan competent per resoldre són els que determini la convocatòria corresponent.
9.4 La Comissió de Valoració podrà sol·licitar a l'òrgan instructor tots els documents i els informes que consideri necessaris per elaborar l'informe d'avaluació.
9.5 Quan les sol·licituds qualificades d'auxiliables superin la disponibilitat pressupostària, la Comissió de Valoració determinarà l'assignació dels fons, d'acord amb els criteris d'atribució de l'apartat 8 d'aquestes bases reguladores.
9.6 Un cop avaluades les sol·licituds, l'òrgan instructor formularà la proposta de resolució provisional de concessió de les subvencions, d'acord amb l'informe de la Comissió de Valoració.
9.7 La subvenció podrà ser reduïda totalment o parcialment, abans no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
10 Proposta de resolució provisional, acceptació de la subvenció i presentació de documentació addicional
10.1 La proposta de resolució de concessió de les subvencions es notifica a les persones interessades mitjançant la seva publicació al Tauler electrònic de l'Administració de la Generalitat de Catalunya [URL].
Aquest avís no té efectes de notificació i serveix únicament per informar la persona beneficiària potencial de quan s'efectuarà aquesta notificació que tindrà lloc amb els mitjans esmentats.
10.2 La proposta de resolució ha de contenir la llista de sol·licitants proposats per ser beneficiaris de les subvencions.
10.3 La proposta de resolució provisional s'entendrà acceptada tàcitament si la persona proposada com a beneficiària no presenta cap al·legació dins del termini de 10 dies hàbils a comptar des de l'endemà de la publicació o notificació de la proposta provisional de concessió.
Dins del mateix termini, les persones sol·licitants han de presentar la documentació que els sigui requerida i poden presentar al·legacions, que es tindran en compte en el moment de resoldre.
10.4 Les persones proposades com a beneficiàries també poden desistir de la subvenció.
10.5 En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits establerts d'acord amb l'activitat de la persona beneficiària de l'apartat 3, requerirà a la persona beneficiària perquè aporti la documentació escaient en els termes previstos a l'apartat 7 d'aquestes bases reguladores.
10.6 L'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
11.1 L'incompliment dels requisits no esmenables o del termini de presentació de sol·licituds que estableixen les bases reguladores de cada subvenció comporta la inadmissió de la sol·licitud.
11.2 Comportarà el desistiment de la sol·licitud la manca de presentació de qualsevol dels documents que preveu la base 6 o la manca d'esmena dels requisits esmenables, dins el termini de 10 dies hàbils i amb el requeriment previ.
11.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
11.4 Qualsevol persona sol·licitant pot desistir per escrit de la seva sol·licitud de subvenció, abans de la concessió, i l'òrgan instructor ho ha d'acceptar.
12.1 D'acord amb la documentació presentada, les comprovacions d'ofici efectuades i l'informe de la Comissió de Valoració, l'òrgan instructor elevarà la proposta de resolució corresponent a l'òrgan competent per resoldre.
12.2 La resolució de concessió contindrà, com a mínim, les decisions de la Comissió Europea SA.56851 i SA.57019 (2020/N) per les quals la Comissió adopta el Marc temporal I i II per ajudar els estats membres a continuar donant suport a l'economia en el context del brot de COVID-19, l'import màxim de l'ajut, les condicions que haurà de complir la persona beneficiària, el caràcter d'ajut d'Estat, la procedència dels fons amb els quals es finança l'ajut i la via de recurs que escaigui.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que és al corrent de les seves obligacions amb l'Administració tributària i la social i amb la Generalitat de Catalunya.
12.3 La resolució s'efectuarà mitjançant publicació al Tauler electrònic de l'Administració de la Generalitat de Catalunya [URL].
Aquesta publicació substitueix la notificació individual i té els mateixos efectes, i indicarà els recursos que escaiguin, l'òrgan davant el qual s'han d'interposar i el termini per interposar-los.
Els ajuts concedits es faran públics en la seu electrònica de la Generalitat de Catalunya https://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
14.1 La proposta de pagament de la subvenció es realitzarà amb una certificació prèvia segons la qual l'activitat i la despesa realitzades estan justificades degudament.
Als efectes de l'article 15.2 de l'Ordre ECO/172/2015, de 3 de juny, sobre les formes de justificació de subvencions, es delega la competència per realitzar l'esmentada certificació en la Sub-direcció General d'Indústries i Qualitat Agroalimentària.
14.2 Les persones beneficiàries, per rebre l'import de les subvencions, han d'estar al corrent de les obligacions amb l'Administració tributària i la social i no tenir deutes de cap mena amb la Generalitat de Catalunya.
No caldrà aportar els certificats acreditatius en el cas de l'autorització al DARP a què es refereix l'apartat 6.4.
14.3 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el Decret legislatiu 3/2002, de 24 de desembre, pel qual s'aprova el text refós de la Llei de finances públiques de Catalunya.
15 Obligacions de les persones beneficiàries
Les persones beneficiàries han de complir les obligacions següents:
a) Complir la finalitat de la subvenció en els terminis i les condicions establerts en les bases de la convocatòria.
b) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
c) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció (aquesta comunicació s'haurà de fer tan bon punt es coneguin i, en tot cas, abans de la justificació de l'aplicació dels fons rebuts).
d) Complir les obligacions que regulen els articles 90 bis i 92 bis del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
e) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
f) Complir les altres obligacions que preveuen la normativa vigent en matèria de subvencions i aquestes bases reguladores.
g) Quan l'ajut concedit sigui superior a 10.000,00 euros, comunicar al DARP la informació relativa a les retribucions de llurs òrgans de direcció o administració, a l'efecte de fer-les públiques.
La resolució de concessió es pot modificar en cas d'alteració de les condicions que van determinar l'atorgament, siguin les relatives a la persona beneficiària o com a conseqüència d'una decisió de l'Administració.
17 Revocació i reintegrament de les quantitats percebudes indegudament
17.1 L'òrgan concedent, amb la tramitació prèvia del procediment legalment establert, ha de revocar totalment o parcialment les subvencions concedides amb l'obligació per part de la persona beneficiària de retornar l'import rebut i de pagar els interessos corresponents en els supòsits previstos al text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, 17 de novembre, general de subvencions, i en el cas de l'incompliment dels requisits i les condicions establerts en aquestes bases reguladores.
17.2 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
17.3 També escaurà el reintegrament de les quantitats percebudes i l'exigència de l'interès de demora corresponent des del moment del pagament de l'ajut fins a la data en què s'acordi que escau el reintegrament en els casos que estableix l'article 37 de la Llei 38/2003, de 17 de novembre, general de subvencions, i l'article 99 del text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
Així mateix, escaurà el reintegrament en el cas d'una decisió de la Comissió Europea que declari la incompatibilitat del règim d'ajuts amb la normativa comunitària.
17.4 El reintegrament de les quantitats percebudes indegudament es regeix pel Decret legislatiu 3/2002, de 24 de desembre, i pel que resulti aplicable de la Llei 38/2003, de 17 de novembre, i les normes de desplegament.
El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei 39/2015, d'1 d'octubre, del procediment administratiu comú de les administracions públiques, sense perjudici de les especialitats que estableix la normativa aplicable en matèria de subvencions.
A aquests efectes, l'òrgan competent per instruir el procediment de revocació i/o reintegrament és la Sub-direcció General d'Indústries i Qualitat Agroalimentària i l'òrgan competent per resoldre la persona titular de la Direcció General d'Alimentació, Qualitat i Indústries Agroalimentàries, que podrà acordar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, la qual cosa es farà constar a la resolució.
Els òrgans competents del DARP tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les persones beneficiàries per comprovar que es compleixen la destinació dels ajuts i els requisits i els compromisos establerts en aquestes bases reguladores.
Les actuacions d'inspecció i control poden afectar també la comprovació de la veracitat de la informació indicada per la persona beneficiària sobre la base de dades o documentació comercial en possessió de tercers, i determinats lliuraments de productes en cas de discrepàncies sobre les seves condicions.
D'acord amb l'article 46.2 de la Llei 38/2003, la negativa al compliment de l'obligació de les persones beneficiàries o terceres a prestar col·laboració i facilitar la documentació que els sigui requerida en l'exercici d'aquestes funcions d'inspecció i control es considerarà resistència, excusa, obstrucció o negativa, i, per tant, causa de revocació, i reintegrament en el seu cas, de l'ajut, sense perjudici de les sancions que puguin correspondre.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre, la Llei 38/2003, de 17 de novembre, i la Llei 39/2015, d'1 d'octubre, sense perjudici de les especialitats que es puguin derivar de la normativa sectorial aplicable.
Les declaracions responsables comporten que la persona interessada disposa de la documentació pertinent acreditativa de les dades declarades.
Si l'Administració comprova la inexactitud o falsedat de les dades declarades, aquest fet comporta, amb l'audiència prèvia a la persona interessada, deixar sense efecte el tràmit corresponent.
Si aquesta conducta està tipificada com a infracció en la legislació aplicable, dona lloc a la incoació de l'expedient sancionador oportú d'acord amb el règim sancionador a què fa referència l'apartat anterior.
20.1 Les dades de caràcter personal que les persones beneficiàries han de facilitar per obtenir la subvenció sol·licitada s'inclouen al fitxer Gestió d'ajuts d'Estat de qualitat agroalimentària de la Direcció General d'Alimentació, Qualitat i Indústries Agroalimentàries.
La seva finalitat és tenir una base de dades i la gestió dels ajuts d'Estat que atorga la Direcció General d'Alimentació, Qualitat i Indústries Agroalimentàries.
Assisteixen a les persones beneficiàries els drets establerts en el Reglament (UE) 2016/679 del Parlament Europeu i del Consell, de 27 d'abril, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE, del Reglament general de protecció de dades, i la Llei orgànica 3/2018, de 5 de desembre, de protecció de dades personals i garantia dels drets digitals, i poden exercir els drets d'accés, rectificació, supressió i oposició al tractament i sol·licitar-ne la limitació de les dades davant la Direcció General d'Alimentació, Qualitat i Indústries Agroalimentàries (Gran Via de les Corts Catalanes, 612–614, 08007 Barcelona; tel. 93 304 67 76; [EMAIL] ).
20.2 Les persones beneficiàries i entitats col·laboradores han de complir la normativa corresponent, tot adoptant i implementant les mesures de seguretat previstes pel Reglament (UE) 2016/679 del Parlament Europeu i del Consell, de 27 d'abril, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals.
Tramitació telemàtica de sol·licituds
El procediment de sol·licitud dels ajuts regulats en l'annex 1 s'adapta a les peculiaritats de la tramitació utilitzant tècniques telemàtiques mitjançant les normes d'aquest annex.
2.1 Les sol·licituds per participar en la convocatòria pública d'aquests ajuts s'han de presentar per mitjans telemàtics mitjançant la pàgina https://seu.gencat.cat.
2.2 Les sol·licituds realitzades per mitjans telemàtics es consideren presentades davant l'Administració quan s'enregistrin en el Registre telemàtic corporatiu de la Generalitat de Catalunya (S ) i quedi constància a l'assentament d'entrada de les dades següents: número de registre d'entrada, data i hora de presentació, tipus de document i assumpte, identificació de l'entitat sol·licitant i identificació de l'òrgan al qual s'adreça la sol·licitud.
L'únic registre telemàtic habilitat per a la recepció de les sol·licituds presentades per mitjans telemàtics és el Registre telemàtic corporatiu de la Generalitat de Catalunya (S ).
Identificació de la persona sol·licitant
4.1 La identificació i la signatura de la persona sol·licitant es faran mitjançant la utilització dels sistemes d'identificació i de signatura electrònica admesos per la Seu electrònica de la Generalitat, d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
En tot cas, les persones que presentin les sol·licituds per mitjans telemàtics es podran identificar i signar electrònicament mitjançant mecanismes d'identificació i signatura de nivell mitjà de seguretat o de nivell superior.
En el cas que l'import total de la subvenció adjudicada sigui superior a un total de 60.000 €, es requerirà un nivell alt de seguretat en la identificació i la signatura electrònica per al tràmit d'acceptació de la subvenció o bé en el tràmit de justificació.
4.2 En cas que la persona sol·licitant sigui una persona jurídica, per realitzar la sol·licitud caldrà el certificat digital de persona jurídica o el certificat digital del/de la representant de l'empresa, d'acord amb el paràgraf anterior.
5.1 La presentació de sol·licituds a través dels mitjans telemàtics establerts a l'apartat 2 d'aquest annex es pot fer tots els dies de l'any durant les vint-i-quatre hores del dia, en els termes d'aquesta convocatòria.
5.2 A efectes del còmput de terminis, la recepció pel Registre telemàtic corporatiu de la Generalitat de Catalunya (S ) un dia inhàbil s'entén efectuada el primer dia hàbil següent.
En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, se li indiquin els registres presencials on pot presentar la documentació alternativament i se li informi sobre els efectes d'aquesta interrupció del funcionament en el còmput dels terminis.
No obstant, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest tràmit es podrà dur a terme durant els tres dies hàbils consecutius.
Efectes de la presentació de sol·licituds
6.1 D'acord amb l'article 3.9 de la Llei 59/2003, de 19 de desembre, de signatura electrònica, el DARP reconeix la validesa i l'eficàcia de les sol·licituds presentades telemàticament sempre que es compleixi el mecanisme d'identificació de l'apartat 4 d'aquest annex.
6.2 L'entitat interessada pot acreditar la presentació de la sol·licitud aportant la confirmació de la recepció de la sol·licitud de la tramitació telemàtica, que haurà d'incorporar, en tot cas, el número de registre d'entrada i la data i l'hora de presentació al Registre telemàtic corporatiu de la Generalitat de Catalunya (S ).
Els programes i les aplicacions mitjançant els quals es tramita telemàticament el procediment de participació en les convocatòries dels ajuts previstos en aquesta Ordre estan disponibles al Centre de Telecomunicacions i Tecnologies de la Informació de la Generalitat de Catalunya.
Principis ètics i regles de conducta als quals les persones beneficiàries d'aquests ajuts han d'adequar la seva activitat, i efectes d'un eventual incompliment d'aquests principis i regles
D'acord amb l'article 55.2 de la Llei 19/2014, de 29 de desembre, de transparència, accés a la informació pública i bon govern, les administracions i els organismes compresos en l'àmbit d'aplicació d'aquesta Llei han d'incloure, en les bases de convocatòries de subvencions o ajuts, els principis ètics i les regles de conducta als quals han d'adequar l'activitat les persones beneficiàries, i els efectes d'un eventual incompliment d'aquests principis i regles.
En compliment d'aquesta previsió legal, es fan públics els principis ètics i les regles de conducta als quals les persones beneficiàries d'aquestes subvencions han d'adequar la seva activitat i els efectes d'un eventual incompliment d'aquests principis i regles.
Principis ètics i regles de conducta:
Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present o pugui afectar el procediment.
Particularment, s'abstindran de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, les persones beneficiàries d'ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció o ajut públic.
En particular, les persones beneficiàries de subvencions o ajuts públics assumeixen les obligacions següents:
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones, amb la voluntat d'incidir en un procediment d'adjudicació de subvenció o ajut.
d) Col·laborar amb l'òrgan competent en les actuacions que aquest òrgan realitzi per al seguiment i/o l'avaluació del compliment de les obligacions establertes en les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa a les persones adjudicatàries en relació amb l'Administració o administracions de referència, sens perjudici del compliment de les obligacions de transparència que els pertoquin de manera directa per previsió legal, en els supòsits establerts en l'apartat 4 de l'article 3 de la Llei de transparència.
Efectes d'un eventual incompliment dels principis ètics i les regles de conducta
En cas d'incompliment dels principis ètics i les regles de conducta, serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a persones beneficiàries d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.